Die boerdery van die toekoms? Nuus
• Bedrywe • Tegnologie • Die boerdery van die toekoms? Die boerdery van die toekoms? deur GERRIT SCHAAFSMA
Presisieboerdery is een van die belangrikste neigings in die landbou oor die wêreld heen. Presisieboerdery is 'n belangrike neigings in die landbou. Hoe moet die boer sy rol sien in die manier van doen?
Boerdery word tradisioneel as meer as net 'n beroep beskou. Dit is 'n lewenstyl. Anders as byvoorbeeld rekenmeesters of prokureurs wat op sagte leerstoele in lugverkoelde kantore werk, is die landbou 'n beroep wat dikwels fisieke inspanning verg. Boere moet elke oggend hul huise verlaat en na die stand van sake op hul plaas kyk. Maar hoe lyk die toekoms? Gaan boere binnekort eerder lessenaars as trekkers bestuur? John Deere dink so en is besig om dit 'n werklikheid te maak.
In 'n advertensie wat dié werktuigvervaardiger vir die mark in Amerika geskiet het, beeld dit 'n toekoms uit waar die rol van die boer oorgeneem is deur 'n rekenaar en die boerdery heeltemal gemeganiseer is. Al wat 'n boer hoef te doen is om 'n rekenaar se besluite goed te keur. Hy hoef feitlik nie die huis te verlaat nie. Boerdery is reeds besig om in dié rigting te beweeg en met goeie rede. Presisieboerdery is een van die belangrikste neigings in die landbou oor die wêreld heen. Dit het ontstaan as gevolg van die inligtingstegnologie-revolusie wat reeds in die 1960's begin het toe die eerste satelliete gelanseer is. Globale Posisioneringstelsels (GPS) en Geografiese Inligtingstelsels (GIS) het dit maklik en goedkoop vir boere gemaak om gedetailleerde inligting oor hul boerderye te bekom. Data wat oor toestande op plase versamel word, kan saam met satellietkaarte gebruik word om boere 'n baie beter idee te gee oor grondtoestande, plantegroei, watergebruik, die moontlike oes en veel meer.
Die data word met rekenaarprogramme verwerk om nuttige inligting aan die boer te verskaf. Die voordele van presisieboerdery kan enorm wees omdat dit boere in staat stel om, waar nodig, in te gryp en spesifieke probleme op te los. Boere kan data insamel oor landerye en tot die naaste vierkante meter bepaal watter areas meer kunsmis nodig het as ander. Dan kan hulle hul werktuie programmeer om verskillende hoeveelhede kunsmis op die verskillende areas toe te dien. Die werktuig kry inligting van 'n GPS oor presies waar dit op die landery is en sal outomaties die kunsmis op die regte plek toedien. Een van die dae sal 'n boer nie eens die studeerkamer hoef te verlaat om sy boerdery te bedryf nie.
Maar wat gaan verlore as gevolg van al die tegnologiese vooruitgang? Wat van die band wat die boer met sy plaas het? Baie boere dink graag aan hulself as rentmeesters van die land en heg groot waarde aan die noue band wat hulle met hul grond het, 'n band wat dikwels al geslagte lank gevestig is. Wat gaan in die toekoms van dié verbintenis word? Kommentaar Slegs in Afrikaans
2012/09/21 02:51:23 PM
Daar was altyd 'n gesegde dat 'n suksesvolle boer se spore op sy lande le - sal al hierdie tegnologie die boer se oë vervang ? - as kind het ek altyd geglo dat op Mars sulke mannetjies en boere is - maar tot nou toe nog niks gesien !! telematix
2013/07/24 08:01:46 PM
Daar is tans 'n herlewing of hernude fokus op meganisering, maar dit verwys slegs na werktuie in die boerdery. Daar moet ook in my opinie gefokus word op outomatisering (automation) sover moontlik as deel van die boer se strategie om kostes te besny.
Outomatisering en meer spesifiek die aanwending van tegnologie in die boerdery vat algemen probleme uit die boerdery sodat boer kan fokus op boer. Meeste oplossings in die verband is gemik daarop om kostes of skade te voorkom, soos pomp en kabel diefstal, maar dit kan ook 'n huidige 'manual' prosess automatiseer wat lei tot meer effektiewe produksie of aanwending van huidige arbeid.
Kom ons praat op grondvlak.
'n watertenk wat moet vol bly loop gereeld oor of daar word vergeet om hom vol te maak.
Installeer tegnologie wat automaties die tenk watervlak beheer en pomp aan of af sit afhangende van die watervlak. Kry ook n sms as die vlak hoog of laag is of pomp aan of af gaan.
n boer gebruik 'n werker om elke dag waterputte/gate te monitor waaruit water gepomp word en dan die pomp aan of af sit sodat die pomp nie droog loop nie.
Installeer tegnologie wat automaties die putwatervlak beheer en pomp aan of af sit afhangende van die watervlak.
Installeer tegnologie wat'die kabel monitor en kry 'n sms of oproep as daar gepeuter word.
Hierdie is maar n paar voorbeelde. Daar is baie oplossings vir toegangbeheer, beheer en monitor van elektriese toerusting, sekuriteit, temperatuur ens.